
Նյու Յորքում ընթացող շախմատի աշխարհի չեմպիոնի կոչման մրցախաղում տեղի է ունեցել նախավերջին՝ 11-րդ տուրի պարտիան: Սպիտակ խաղաքարերով հանդես եկող Սերգեյ Կարյակինն ու սև խաղաքարերով մրցող Մագնուս Կարլսենը 37-րդ քայլից հետո համաձայնել են ոչ-ոքիի:  Ռուս գրոսմայստերի անցողիկ զինվորին մեկ քայլ է բաժանել թագուհի դառնալուց, սակայն նորվեգացին հասցրել է իր թագուհին այնպիսի դիրքում տեղադրել, որի շնորհիվ կկարողանար մրցակցի թագավորին հավերժ շախեր տալ: Կարյակինի թագուհու միջամտումն այդ շախերին կբերեր անցողիկ զինվորի կորստի և առավելություն կտար Կարլսենին:  Այսպիսով, վերջին տուրից առաջ, որում Կարլսենը խաղալու է սպիտակ խաղաքարերով, շախմատիստներն ունեն 5,5-ական միավոր: Վերջին պարտիայում ոչ-ոքի գրանցվելու դեպքում չեմպիոնական կոչումը կորոշվի թայ-բրեյքում:
